**Maldos už krikščionių vienybę savaitei ir 2022 metams**

***Įžanga į 2022 m. Maldos už krikščionių vienybę savaitės temą***

**„Mes matėme užtekant jo žvaigždę ir atvykome jo pagarbinti“ (Mt 2, 2)**

Pagal Mato evangeliją (2, 1–12) Judėjos danguje pasirodžiusi žvaigždė reiškia ilgai lauktą vilties ženklą, vedantį išminčius, o iš tikrųjų visus žemės žmones į vietą, kur apreikštas tikrasis Karalius ir Išganytojas. Ši žvaigždė yra dovana, Dievo meilingos būties akivaizdos nuoroda visai žmonijai. Išminčiams tai buvo ženklas, kad gimė Karalius. Savo švytėjimu žvaigždė veda žmoniją į didesnę šviesą, pas Jėzų. Jis yra naujoji šviesa, nušviečianti kiekvieną žmogų ir vedanti mus į Tėvo šlovę ir jo spindesį. Per Šventąją Dvasią įsikūnijęs Mergelėje Marijoje ir tapęs žmogumi Jėzus yra šviesa, atėjusi į mūsų tamsybes. Jėzus yra šviesa, kuri dar giliau įsiskverbė į pasaulio tamsybes, kai dėl mūsų ir mūsų išganymo jis atsižadėjo savęs ir tapo klusnus iki mirties. Jis tai padarė nušviesdamas mūsų kelią pas Tėvą, kad mes galėtume pažinti jį, iš meilės už mus atidavusį savo vienatinį Sūnų, kad tikėdami į jį nepražūtume, bet turėtume amžinąjį gyvenimą.

Išminčiai matė žvaigždę ir sekė ją. Pagal tradicinį aiškinimą išminčių figūrose simboliškai įžvelgiama tuo metu žinomų tautų įvairovė ir dieviškojo pašaukimo visuotinumo ženklas, pasirodantis iš Rytų šviečiančios žvaigždės šviesoje. Uoliame įkarštyje, su kuriuo išminčiai ieško naujai gimusio karaliaus, įžvelgiamas visos žmonijos jaučiamas tiesos, gerumo ir grožio alkis. Nuo pat kūrimo pradžios žmonija trokšta pažinti Dievą, kad jį pagarbintų. Žvaigždė pasirodė, kai atėjus laiko pilnatvei gimė dieviškasis Vaikelis. Ji skelbia ilgai lauktą Dievo išganomąjį vyksmą, prasidedantį Įsikūnijimo slėpinyje.

Išminčiai mums apreiškia Dievo norėtą visų tautų vienybę. Jie keliauja iš tolimų šalių ir reprezentuoja įvairias kultūras, tačiau yra vedami to paties alkio pamatyti ir pažinti naujai gimusį karalių; jie susirenka mažame Betliejaus namelyje jo pagarbinti ir dovanoti jam dovanas. Krikščionys yra pašaukti būti ženklu pasauliui, kad Dievas įgyvendina savo trokštamą vienybę. Krikščionys priklauso skirtingoms kultūroms ir tautoms, kalba įvairiomis kalbomis, tačiau jiems bendra Kristaus paieška ir troškimas jį pagarbinti. Krikščionių misija yra būti ženklu ir panašiai kaip žvaigždė vesti Dievo alkstančią žmoniją, vesti visus pas Kristų ir būti priemone, kuria Dievas įgyvendina visų žmonių vienybę.

Išminčių pagarbinimo akto dalis yra atverti savo brangenybių dėžutes ir dovanoti dovanas, kurias krikščionys nuo senovės suprato kaip skirtingus Kristaus tapatybės aspektus: auksas žymi jo karaliavimą, smilkalai – dieviškumą, o mira iš anksto pranašauja jo mirtį. Šių dovanų įvairovė vaizduoja, kaip skirtingai įvairios krikščionių tradicijos suvokia Jėzaus asmenį ir darbą. Kai krikščionys susiburia ir, garbindami Kristų atveria savo lobynus ir širdis, per šį pasidalijimą dovanomis visi praturtėja.

Žvaigždė užtekėjo Rytuose (plg. Mt 2, 2). Rytuose kyla saulė, o Artimaisiais Rytais vadinamame regione dėl Dievo gailestingumo buvome išganingai palaiminti: „mus aplankė šviesa iš aukštybių“ (Lk 1, 78). Tačiau Artimųjų (arba Vidurinių) Rytų istorija buvo ir vis dar yra paženklinta konfliktų bei kovų, sulaistyta krauju ir užtemdyta neteisingumo bei priespaudos. XX amžiuje po nakbos (palestiniečių arabų egzodo per 1948 m. karą) šis regionas patyrė gausybę kruvinų karų ir revoliucijų, išplito religinis ekstremizmas. Pasakojime apie išminčius taip pat yra daug tamsių elementų, ypač despotiškas Erodo įsakymas Betliejaus apylinkėse išžudyti visus jaunesnius negu dvejų metų vaikus (Mt 2, 16–18). Šių istorijų žiaurumai aidi per ilgą Artimųjų Rytų istoriją ir sudėtingą dabartį.

Būtent Artimuosiuose Rytuose Dievo Žodis įsišaknijo ir davė vaisių: trisdešimteriopą, šešiasdešimteriopą ir šimteriopą derlių. Iš šių Rytų pasklido apaštalai skelbdami Evangeliją iki žemės pakraščių (Apd 1, 8) Artimieji Rytai davė tūkstančius krikščionių liudytojų ir kankinių. Ir šiandien mažai krikščionių bendruomenei kyla grėsmė, nes daugelis ieško saugesnio ir giedresnio gyvenimo svetur. Artimųjų Rytų krikščionių bendruomenės skleidžiamai šviesai šiais sudėtingais laikais kyla vis didesnė grėsmė – panašiai grasinta Kūdikio Jėzaus šviesai.

Jeruzalė yra svarbus simbolis krikščionims, nes tai ramybės miestas, kur buvo išgelbėta ir atpirkta visa žmonija. Bet šiandien šis miestas stokoja ramybės. Įvairios partijos kėsinasi į jį ir negerbia kitų. Net malda Jeruzalėje tapo politinių ir karinių priemonių objektu. Jeruzalė buvo karalių miestas, į kurį Jėzus įžengė lydimas triumfo ir sveikinimo šūksnių kaip karalius (Lk 19, 28–44). Todėl šiame karališkame mieste išminčiai tikėjosi rasti žvaigždės apreikštą ir naujai gimusį karalių. Tačiau pasakojime pažymima, kad Jeruzalė anaiptol nebuvo palaiminta Gelbėtojo Karaliaus gimimu, bet sunerimo, ir tas nerimas buvo panašus į šiandienos sumaištį.

Šiandien labiau negu bet kada Artimiesiems Rytams reikia dangiškos šviesos, kuri lydėtų ten gyvenančius žmones. Betliejaus žvaigždė yra ženklas, kad Dievas keliauja su savo tauta, jaučia jos skausmą, girdi jos šauksmą ir rodo jai užuojautą. Ji mums laiduoja, kad, nepaisant besikeičiančių aplinkybių ir baisių katastrofų, Dievas lieka mums ištikimas. Jis nesnaudžia ir nemiega (plg. Ps 121, 4). Dievas keliauja su savo tauta ir ją gelbsti, kai ji nuklysta ar atsiduria pavojuje. Tikėjimo kelionė yra ėjimas su Dievu, kuris visada sergėja savo žmones ir veda mus painiais istorijos ir gyvenimo keliais.

Šiai Maldos savaitei Artimųjų Rytų krikščionys pasirinko iš rytų kylančios žvaigždės temą dėl kelių priežasčių. Vakarų krikščionys švenčia Kalėdas, o daugeliui Rytų krikščionių senesnė ir svarbesnė yra Epifanijos, arba Viešpaties Apsireiškimo, šventė, kai tautoms apreiškiamas Dievo išganymas Betliejuje ir prie Jordano. Dėmesio sutelkimas į teofaniją (Viešpaties pasirodymą) tam tikra prasme yra turtas, kuriuo Artimųjų Rytų krikščionys gali dalintis su savo broliais ir seserimis pasaulyje.

Žvaigždė veda išminčius per sumaištį, tvyrančią Jeruzalėje, kur Erodas kėsinasi žudyti nekaltas gyvybes. Ir šiandien įvairiose pasaulio dalyse nekaltieji patiria smurtą ar jo grėsmę, o jaunos šeimos bėga nuo tokių tironų kaip Erodas ar Augustas. Tokiomis aplinkybėmis žmonės ieško ženklo, kad Dievas yra su jais. Jie ieško naujai gimusio Karaliaus, romumo, ramybės ir meilės Karaliaus. Tačiau kur ta žvaigždė, kuri veda pas Jį? Bažnyčios misija yra būti ta žvaigžde, nušviečiančia kelią pas Kristų, pasaulio šviesą. Būdama tokia žvaigždė, Bažnyčia tampa vilties ženklu problemų pilname pasaulyje ir žymi Dievo buvimą su savo tauta, lydėdama žmones per gyvenimo sunkumus. Krikščionys žodžiu ir veikimu kviečiami būti kelio šviesa, kad Kristus iš naujo galėtų būti apreikštas tautoms. Tačiau mūsų susiskaldymai temdo krikščioniškojo liudijimo šviesą ir užstoja kelią, trukdydami kitiems rasti kelią pas Kristų. Priešingai, vieningi krikščionys, garbinantys Kristų ir tarpusavyje besidalinantys savo lobynų dovanomis, tampa Dievo visai kūrinijai trokštamos vienybės ženklu.

Artimųjų Rytų krikščionys dovanoja šią Maldos už krikščionių vienybę savaitės medžiagą suvokdami, kad ir kitur pasaulyje patiriama panašių vargų ir problemų ir kad pasaulis ilgisi šviesos, kuri vestų pas Išganytoją, galintį įveikti tamsybes. Pasaulinės *Covid*-19 pandemijos sukelta ekonominė krizė, politinių, ekonominių bei socialinių struktūrų negebėjimas apsaugoti silpniausius ir pažeidžiamiausius žmones primygtinai parodė, kad visiems reikia šviesos, kuri šviestų tamsybėse. Rytuose, Artimuosiuose Rytuose, prieš du tūkstančius metų nušvitusi žvaigždė tebekviečia mus prie prakartėlės, ten, kur gimė Kristus. Ji veda mus ten, kur Dievo Dvasia yra gyva ir veikli, į mūsų Krikšto tikrovę ir į mūsų širdžių permainą.

Susitikę su Išganytoju ir drauge jį pagarbinę išminčiai grįžta į savo šalis kitu keliu, kadangi buvo įspėti sapne. Panašiai bendrystė, kuria dalijamės mūsų bendroje maldoje, turi mus įkvėpti naujais keliais grįžti į savo gyvenimą, savo Bažnyčias ir savo pasaulį. Keliavimas naujais keliais reiškia kvietimą į atgailą ir mūsų asmeninio gyvenimo, mūsų Bažnyčių ir mūsų visuomenės atnaujinimą. Sekimas Kristumi ir *yra* mūsų naujas kelias, o nestabiliame ir besikeičiančiame pasaulyje krikščionys turi likti tvirti ir patikimi kaip šviečiantys žvaigždynai ir planetos. Tačiau ką tai reiškia praktiškai? Tarnauti Evangelijai šiandien reiškia įsipareigoti ginti žmogaus orumą, ypač vargingiausiųjų, silpniausių ir marginalizuotų žmonių. Tai reikalavimas, kad Bažnyčios santykiuose su pasauliu ir tarpusavyje vadovautųsi skaidrumu ir atskaitomybe. Todėl Bažnyčios turi bendradarbiauti ir siekti palengvinti gyvenimą vargstantiesiems, svetingai priimti tremtinius, nešioti kitų naštas ir kurti teisingą ir sąžiningą visuomenę. Tai kvietimas Bažnyčioms darbuotis drauge, kad jauni žmonės galėtų kurti ateitį, atitinkančią Dievo širdį, ateitį, kurioje visi žmonės gali patirti gyvenimą, ramybę, teisingumą ir meilę. Šis naujas Bažnyčių kelias yra regimos vienybės kelias, kurio siekiame pasiaukodami, drąsiai ir ryžtingai, diena iš dienos, „kad Dievas būtų viskas visame kame“ (1 Kor 15, 28).

***Medžiagos rengimas 2022 m. Maldos už krikščionių vienybę savaitei***

Popiežiškosios krikščionių vienybės tarybos ir Pasaulio Bažnyčių tarybos Tikėjimo ir tvarkos komisijos bendrai sudaryta tarptautinė grupė, kuriai buvo pavesta parengti tekstus Maldos už krikščionių vienybę savaitei, dėl pandemijos negalėjo tiesiogiai susitikti, todėl turėjo darbuotis su šiais tekstais nuotoliniu būdu.

Popiežiškosios krikščionių vienybės taryba pavedė Libane, Beirute, įsikūrusiai Artimųjų Rytų Bažnyčių tarybai parinkti 2022 m. Maldos savaitės temą ir parengti tekstų projektą. Buvo pasirinkta tema „Mes matėme užtekant jo žvaigždę ir atvykome jo pagarbinti“ (Mt 2, 2). Šiais sunkiais laikais labiau negu bet kada mums reikia šviesos, šviečiančios tamsoje; krikščionys skelbia, kad ši šviesa pasirodė Jėzuje Kristuje.

Vietinė ekumeninė grupė dėjo daug pastangų virtualiuose susitikimuose pristatydama savo darbo rezultatus – tai vyko pasaulio regione, kur dažnai paminamos žmogaus teisės dėl neteisingų politinių bei ekonominių interesų, susidūrus su beprecedente tarptautine sveikatos krize, dorojantis su 2020 m. rugpjūčio 24 d. Beirutą nuniokojusio sprogimo žmogiškaisiais ir medžiaginiais padariniais. Širdingai dėkojame jiems ir meldžiame, kad didesnė vienybė tarp krikščionių Artimuosiuose Rytuose ir visame pasaulyje prisidėtų prie visų žmonių oresnio, teisingesnio ir taikingesnio gyvenimo mūsų laikais ir ateityje.

***2022 m. Maldos už krikščionių vienybę savaitės ekumeninės pamaldos***

„Mes matėme užtekant jo žvaigždę ir atvykome jo pagarbinti“ (Mt 2, 2)

*Instrukcija pamaldų rengėjams*

Per šią Maldos už krikščionių vienybę savaitę skirtingų tradicijų bei konfesijų krikščionys iš viso pasaulio susirenka melstis už Bažnyčios vienybę. 2022 m. pamaldų medžiagą parengė Artimųjų Rytų Bažnyčių taryba. Šventojo Rašto ištraukos ir liturginiai tekstai siejami su Mato evangelijos pasakojimu apie išminčių apsilankymą pas naujai gimusį Karalių (Mt 2, 1–12), ypač 2 eilute: „Mes matėme užtekant jo žvaigždę ir atvykome jo pagarbinti“.

Siūlomi muzikos pavyzdžiai pateikiami Priede. Jei maldos sambūryje dalyvauja krikščionys iš Artimųjų Rytų, būtų pageidautina juos pakviesti pagiedoti kai kurias giesmes savo kalba. Kadangi pastaraisiais metais padaugėjo pamaldoms skirtų skaitmeninių priemonių, Priede pateikiamos taip pat nuorodos į muzikinius vaizdo įrašus. Atsižvelgiant į vietinį kontekstą galima pasirinkti tinkamus himnus bei giesmes, išryškinančius šių metų temą.

Pamaldų daliai „Dalijimasis Kristaus šviesa“ reikia parengti keletą dalykų. Pirmiausia turėtų būti pakabintas tamsiai mėlynas audeklas, kuris primintų naktinį dangų. Prie audeklo turėtų būti pritvirtinta didelė žvaigždė. Reikia paruošti taip pat mažų popierinių žvaigždžių pamaldų dalyviams. Atsižvelgiant į vietines aplinkybes galima pakviesti pamaldų dalyvius paimti po žvaigždę ir pakabinti ją ant dangų vaizduojančio audeklo kaip dovaną dangiškajam Karaliui. Kita alternatyva – šį simbolinį veiksmą gali atlikti parinkti atstovai iš pamaldose dalyvaujančių grupių ir bendruomenių.

Skaitovui skirti pamaldų tekstai gali būti padalijami keletui skirtingų skaitovų. Panašiai ir pamaldų vadovui (celebrantui) skirti tekstai gali būti padalijami pamaldose dalyvaujančių skirtingų tradicijų bei bendruomenių dvasininkams bei vadovams. Šie bendruomenių atsakingieji vadovai gali drauge atlikti siuntimo ir palaiminimo apeigas.

**PAMALDŲ TVARKA**

**C**: Celebrantas (pamaldų vadovas)

**V**: Visi susirinkusieji

**S**: Skaitovas

**Įžanga**

Celebrantas/ai ir kiti dalyviai įžengia procesija, tuo metu giedamas ar grojamas Rytų tradicijos himnas (žr. Priede siūlomus pavyzdžius).

**Kvietimas maldai**

**C** Vardan Dievo – Tėvo ir Sūnaus, ir Šventosios Dvasios.

**V** Amen.

**C** Broliai ir seserys, šiandien susirinkę melstis už regimą Bažnyčios vienybę vienijamės su tikinčiaisiais visame pasaulyje. Šiose pamaldose naudojamės Artimųjų Rytų Bažnyčių tarybos paruošta medžiaga. Šiuose tekstuose minimas išminčių apsilankymas pas naujai gimusį Karalių, aprašytas Evangelijoje pagal Matą: „Mes matėme užtekant jo žvaigždę ir atvykome jo pagarbinti.“ Pažvelkime į Rytuose nušvitusią žvaigždę ir leiskimės jos vedami.

Ateikime į Dievo akivaizdą su padėka ir džiaugsmu, prisimindami visus ligonius, kenčiančiuosius, nušalintuosius, pabėgėlius ir išrautus iš savo aplinkos žmones, žinodami, kad Dievas savo šviesa gali išsklaidyti mūsų tamsybes. Šiandien meldžiamės už Bažnyčios vienybę, kad mes ir mūsų bendruomenės taip pat būtume šviesa, vedanti kitus pas Gelbėtoją Jėzų.

Šlovė tau visagalis Tėve, nes apsireiškei per savo kūriniją ir pakvietei visus žmones gyventi tavo akivaizdoje. Mūsų gyvenime pasirodė Jėzaus žvaigždė, ir išminčių pavyzdžiu atėjome pagarbinti Išganytojo. Šiandien dovanojame jam save ir prašome Šventosios Dvasios buvimo tarp mūsų.

**V** Suvienyk mus – iš šiaurės ir pietų, iš rytų ir vakarų, senus ir jaunus, vyrus ir moteris, ateinančius nusilenkti prieš tave ir pagarbinti tave, mūsų dangiškasis Karaliau. Amen.

**Giesmė**

***Šlovinimo ir atsiprašymo malda***

**C** Šloviname tave Viešpatie, dangaus ir žemės Kūrėjau, nes tu įžiebei šviesulius dangaus skliaute. Tu atskyrei šviesą nuo tamsos ir padarei ženklus, žyminčius šventuosius laikotarpius, dienas ir metus. Tu nusagstei dangaus skliautą žvaigždėmis. Kokie nuostabūs tavo darbai: dangus skelbia tavo šlovę ir garsina tavo rankų darbus!

**V** Šloviname tave, Viešpatie.

**C** Šloviname tave, nes neapleidai mūsų nepaisydamas mūsų maištavimo, bet atsiuntei savo Sūnų, kad nušviestų mūsų tamsybes, kad būtų mūsų šviesa ir mūsų išganymas. Jame buvo gyvybė, ir ta gyvybė buvo žmonių šviesa. O šviesa spindi tamsoje.

**V** Šloviname tave, Viešpatie.

**C** Šloviname tave, Viešpatie, nes savo Šventosios Dvasios galia tu lydi mus per mūsų gyvenimo chaosą. Tu nušvieti mūsų kelius, o netiesos bei abejonių kupiname pasaulyje suteiki mums išminties ir tikėjimo.

**V** Šloviname tave, Viešpatie.

**C** Dėkojame tau, Viešpatie, nes atsiuntei mus į pasaulį, kad atspindėtume tavo šviesą mūsų aplinkoje, įvairiose mūsų Bažnyčiose bei kultūrose, kad liudytume Jėzų, vienintelį tikrą Karalių, kad dovanotume save jam.

**V** Šloviname tave, Viešpatie.

**C** Tenusilenkia visi žmonės prieš tave ir tegarbina tave. Mums dažnai labiau patikdavo tamsa, bet tu davei mums šviesą. Todėl mes ateiname pas tave, išpažįstame savo nuodėmes tardami:

**V** Tavo akivaizdoje išpažįstame, kad nusigręžėme nuo tavo kelių ir neklausėme tavo nurodymų. Mes sudarkėme tavo gerą kūriniją ir vartotojiškai eikvojome išteklius. Mes užteršėme tavo upes ir jūras, užnuodijome tavo orą ir žemę ir prisidėjome prie to, kad daug kūrinijos rūšių būtų išnaikinta.

Tyla.

**V** Mes elgėmės savanaudiškai brolių ir seserų atžvilgiu. Teikėme pirmenybę savo poreikiams ir troškimams, užuot paisę įsipareigojimo teisingumui. Tarp mūsų pastatėme sienas ir pasėjome nepasitikėjimo kitu sėklas.

Tyla.

**V** Mes atskyrėme žmones etniniu, religiniu ar lyties pagrindu ir savo karuose tvirtinome, kad Jėzus yra mūsų pusėje. Viešpatie, ateiname tavo akivaizdon atgailaudami: atleisk už visas tas mintis bei veiksmus.

Tyla.

**C** Visagali Dieve, mūsų Viešpaties Jėzaus Kristaus Tėve, atėjus laiko pilnatvei atsiuntei Jį visų žmonių atpirkti, prašome: pasigailėk mūsų, atleisk mums mūsų kaltes ir perkeisk mus į Jo šlovingą atvaizdą, kad galėtume šviesti kaip vilties švyturiai mūsų neramiame pasaulyje.

Tyla.

**C** Visagalis Dievas išklauso mūsų maldas, pasigaili mūsų ir atleidžia mūsų nuodėmes.

**V** Dėkojame Dievui ir vienu balsu šloviname jį.

**Giesmė**

*Trisagion* (Priede pateikiamos Rytų tradicijų versijos)

Šventas Dieve!

Šventas Galingasis!

Šventas Amžinasis, pasigailėk mūsų!

**8 psalmė (giedama atliepiant)**

**S** Viešpatie, mūsų Dieve, koks nuostabus tavo vardas visoje žemėje! Savo didingumu apklojai dangaus aukštybes.

**V** Mažylių ir kūdikių lūpomis susikūrei šlovę savo varžovams sutramdyti, kad nutildytum priešą ir maištautoją.

**S** Kai pasižiūriu į tavo dangų, – tavo pirštų darbą, – į mėnulį ir žvaigždes, kuriuos tu pritvirtinai, –

**V** kas yra žmogus, kad jį atsimeni, kas yra mirtingasis, kad juo rūpiniesi?

**S** Tu padarei jį tik truputį žemesnį už save ir apvainikavai jį garbe ir didybe.

**V** Tu padarei jį savo rankų darbų šeimininku, padėjai visa prie jo kojų.

**S** Avis ir jaučius – visus aliai vieno – ir laukinius gyvulius, padangių paukščius bei jūros žuvis ir visa, kas tik keliauja jūrų takais.

**V** Viešpatie, mano Dieve,

koks nuostabus tavo vardas visoje žemėje!

**Giesmė**

*Tui amoris ignem* (Taizé giesmė, arabiška versija pateikiama Priede)

**Pirmasis skaitinys (**Izaijo 9, 2–7)

**Giesmė**

Šviesos giesmė (Šv. Efremas)

**Antrasis skaitinys (**Efeziečiams 5, 8–14)

Evangelijos priegiesmis (giedama)

**Evangelijos skaitinys** (Mt 2, 1–12)

**Pamokslas**

**Tylos momentas arba giesmė**

**Nikėjos-Konstantinopolio Tikėjimo išpažinimas** (pagal Rytų Bažnyčių tradiciją)

***Dalijimasis Kristaus šviesa***

Pakabinamas tamsiai mėlynas audeklas, vaizduojantis naktinį dangų, prie kurio pritvirtinama didelė žvaigždė. Taip pat iš popieriaus paruošiama žvaigždžių pamaldų dalyviams, kurie kviečiami ateiti į priekį ir prisegti savo žvaigždes prie audeklo.

**V** Žvaigždė vedė išminčius pas Kristų. Šiandien ši žvaigždė rodo Kristų, kuris mums buvo apreikštas ir kurio šviesa mums šviečia. Panašiai kaip išminčiai sekė pagal žvaigždę į Betliejų, šiandien mes susiburiame šios žvaigždės šviesoje ir pridedame savo žvaigždes, jungdami savo dovanas bei maldas dėl regimos Bažnyčios vienybės. Keliaudami link šio tikslo norime savo gyvenimu pateikti bendrą šviesų liudijimą, vedantį kitus pažinti Kristų.

***Užtarimo maldos***

**C** Su tikėjimu ir pasitikėjimu maldoje ateiname Dievo – Tėvo, Sūnus ir Šventosios Dvasios akivaizdon.

**S** Išminčiai atėjo iš Rytų pagarbinti vaikelį Jėzų ir dovanoti jam dovanas iš savo kultūros ir savo šalių. Šiandien meldžiamės už visas krikščionių bendruomenes pasaulyje su visa jų apeigų ir tradicijų įvairove. Viešpatie, prašome, kad tu išsaugotum šiuos turtus, ypač tuose pasaulio regionuose, kur krikščionių buvimui ir išlikimui gresia smurtas ir priespauda.

**V** Viešpatie, išklausyk mūsų maldą (kalbama arba giedama).

**S** Ankstyvieji Viešpaties gyvenimo metai buvo paženklinti smurto ir žudynių pagal despoto Erodo įsakymus. Meldžiame už vaikus, gyvenančius tose pasaulio vietose, kur nesiliauja smurtas ir juntami jo padariniai.

Sustiprink, Viešpatie, vienybės ir tarpusavio meilės ryšius tarp mūsų Bažnyčių, padėk mums bendradarbiauti ir liudyti tavo šventą Vardą. Įkvėpk mus nepaliaujamai darbuotis ginant prispaustuosius ir priimant marginalizuotus žmones. Drąsink mus drauge priešintis tironijai ar priespaudos režimams, siekiant tavo Karalystės.

**V** Viešpatie, išklausyk mūsų maldą.

**S** Po išminčių apsilankymo Šventajai Šeimai teko keliauti dykumoje, jie tapo pabėgėliai Egipto žemėje. Meldžiame už visus pabėgėlius ir žmones, netekusius tėvynės šaknų. Viešpatie, įgalink mus rodyti svetingumą iš savo namų išvarytiems žmonėms, padėk svetingai priimti ieškančius saugaus prieglobsčio.

**V** Viešpatie, išklausyk mūsų maldą.

**S** Jėzaus gimimas buvo geroji naujiena visiems. Įvairių tautų ir religijų žmonės susibūrė pagarbinti šventojo Vaikelio. Meldžiame už mūsų pastangas siekti santarvės ir dialogo su kitomis religijomis. Viešpatie, suteik mums nuolankumo ir kantrybės pagarbiai lydėtis kitus jų kelionėje.

**V** Viešpatie, išklausyk mūsų maldą.

**S** Išminčiai grįžo namo kitu keliu. Meldžiame už mūsų Bažnyčias šiame besikeičiančiame pasaulyje. Viešpatie, padėk mums rasti naujų kūrybingų būdų, kaip sekti tavimi ir liudyti tave, kad pasaulis įtikėtų.

**V** Viešpatie, išklausyk mūsų maldą.

**S** Kai išminčiai pamatė šventąjį Vaikelį, jie labai nudžiugo. Dangiškasis Tėve, nukreipk mūsų žvilgsnį į jį, kad nenuklystume nuo kelio. Suvienyk mus Viešpatyje Jėzuje Kristuje, kuris yra kelias, tiesa ir gyvenimas. Melskimės jo išmokyta malda:

**V** Tėve mūsų...

**Giesmė**

***Siuntimas ir palaiminimas***

**C** Dabar eikite ir gyvenkite kaip šviesos vaikai.

**V** Nes šviesos vaisius yra visame, kas gera, teisinga ir tikra.

**C** Nedalyvaukite nevaisinguose tamsos darbuose.

**V** Pabuskime iš miego ir tenušviečia mus Kristus.

**C** Dievo Tėvo ir Viešpaties Jėzaus Kristaus ramybė ir meilė su tikėjimu telydi visą bendriją. Tebūna Viešpaties malonė su visais jį mylinčiais amžina meile.

**V** Amen. Dėkojame Dievui.

**Baigiamoji giesmė**